Leif Lahn Jensen (S), 2009-12-01:
Tak for det.
Grunden til, at vi i fremsætter dette beslutningsforslag, er, at vi mener, der simpelt hen ikke sker nok på det her område.
Med hensyn til ministerens handlingsplan kan jeg bruge et par ord, som ministeren brugte tidligere på dagen om vores forslag, nemlig at jeg rent faktisk mener, at handlingsplanen er for tynd og for vattet.
Der er nogle forsøg i forbindelse med det her, hvor man vil strække de her fag, som vi snakker om, og det mener jeg selvfølgelig ikke er godt nok.
Der er ikke mange penge i forsøgene.
Der er også tre skoler, der har budt ind på lige nøjagtig de her forsøg, og ud fra de her forsøg og ud fra de her tre skoler vil man så i dag her fra talerstolen have hørt, at der er ramt plet.
Herefter vil man evaluere og finde ud af, om det så er noget, vi kan bruge til noget, altså ud fra de her tre skoler.
De Konservative har sagt meget omkring det, og derfor mener vi også, at der skal være en diskussion om det.
Grunden til, at vi kom med vores udspil, var, at vi rent faktisk synes, at udspillet er ret godt.
Beslutningsforslaget skal forstås på den måde, som man også kan læse, at der er frit lejde, på den måde at alle de ti skoler, der bliver en del af det, altså kan gå ned i det her rådgivningsarbejde eller kan gå ned i den rapport, som ministeren selv har fået lavet, og bruge lige nøjagtig de ting, som de mener vil være rigtig gode for at kunne skabe nogle gode, kreative fag eller for at kunne lave nogle gode tiltag på det her område.
Det er også lidt et svar til De Radikale.
Der står i forslaget: Kan bl.a. indgå.
Så det er ikke sådan, at vi her fra Socialdemokratiets side siger, at der skal indgå det og det.
Vi siger rent faktisk, at de ti skoler har mulighed for inden for de der områder også selv at være lidt kreative og lave nogle gode tiltag.
Det er faktisk det, vi siger i beslutningsforslaget.
Det, vi godt kan lide ved det, er, at der er ti skoler – og det kan være ti skoler på tværs af miljø og på tværs af regionale forhold og geografi – der kan gå ind og vise, hvordan de skaber nogle kreative og musiske fag, hvordan de skaber nogle gode tiltag på det her område.
Til sidst laver vi så en evaluering, og så kan vi virkelig se, om det her virker.
Vi har ti skoler, som virkelig får nogle muligheder, som virkelig får noget økonomi.
Her har skolerne selv nogle muligheder for at gøre noget.
Med hensyn til finansieringen, som Dansk Folkeparti også kom ind på, så er den jo på plads i vores finanslovforslag.
Grunden til, at vi har det med i vores finanslovforslag, er netop, at vi vil noget på det her område.
Vi mener, det er ret vigtigt, og derfor sætter vi selvfølgelig også penge af til det.
Vi tror på, at det her forslag vil virke meget bedre end det, regeringens handlingsplan viser, det udspil, regeringen er kommet med, men når det så er sagt, vil jeg godt til alle sige tak for bemærkningerne, tak for debatten.
Jeg kan høre, at vi er rimelig enige om, at det er vigtigt.
Spørgsmålet er selvfølgelig bare, hvordan vi kommer derhen.
Som udtryk for respekt for, at vi også er en del af skoleforliget, vil vi ikke gå videre med det her forslag, men vi vil selvfølgelig følge nøje med i den handlingsplan, som regeringen nu har gang i, og sikkert også stille spørgsmål til den, når der kommer nogle ting, og måske tage sagen her op igen – det kan man aldrig vide.